**ДO**

**Г-Н МАРИЯН ЙОРДАНОВ ДИМИТРОВ**

**ПРЕДСЕДАТЕЛ НА ГРУПАТА**

**ОБЩИНСКИ СЪВЕТНИЦИ НА ПП „ВЪЗРАЖДАНЕ“**

**ЧРЕЗ**

**АКАД. ХРИСТО ИВАНОВ БЕЛОЕВ**

**ПРЕДСЕДАТЕЛ НА ОБЩИНСКИ СЪВЕТ – РУСЕ**

**На Ваш изх. №ОбС-286/23.02.2024 г.**

**Относно:** *Писмо с вх. № 06-01-53/23.02.2024 г.*

**УВАЖАЕМИ ГОСПОДИН ДИМИТРОВ,**

**УВАЖАЕМИ ГОСПОДИН БЕЛОЕВ,**

Във връзка с постъпило питане вх.№ОбС-286/23.02.2024 г. в Общинска администрация Русе, за поземлен имот с идентификатор 63427.146.216, находящ се в местност „Кадиева чешма“, Ви информирам следното:

*Въпрос:***1***.* **Специалистите от Община Русе извършили ли са проверка на мястото по документи за изясняване на собствеността на имотите?**

Служители на отдел СК към Дирекция „Инфраструктура, строителен и инвеститорски контрол“ (ИСИК) при Община Русе са извършили проверка на място и по документи. Установено е, че в поземлени имоти (ПИ) с идентификатори 63427.146.216, 63427.146.217 и 63427.146.208 по Кадастралната карта и кадастралните регистри (КККР) на гр. Русе – частна собственост, видимо има насипан голям обем земна маса.

*Въпрос:***2. *Извършена ли е проверка за правомерността на депониране на земните маси и строителни отпадъци*?**

Предвид установените нарушения е констатиран незаконен строеж по смисъла на чл. 225, ал. 2, т. 2 от Закон за устройство на територията (ЗУТ), което е основание за започване на административно производство по реда на чл. 225а, ал. 1 от ЗУТ.

*Въпрос:***3. *Къде са депонирани земните маси и строителните отпадъци при изграждането на частния буферен паркинг за камиони до ГКПП „Дунав мост“*?**

Има план за управление на строителни отпадъци, в който са посочени образуваните отпадъци и степента на материално им оползотворяване. Строителните отпадъци според техния вид са предадени за оползотворяване, съгласно Наредбата за управление на строителните отпадъци и за влагане на рециклирани строителни материали.

*Въпрос:***4. *За това деяние Община Русе сигнализирала ли е компетентните органи*?**

В отдел „Строителен контрол“ (СК) е образувана административна преписка във връзка със сигнал постъпил по електронната поща на Община Русе с наш вх. №94Ф-1051-1 от 05.09.2023 г. и постъпило разпореждане на началника на Регионална дирекция за национален строителен контрол (РДНСК) – Русе, дадено с писмо наш вх. №24-72-46/07.09.2023 г., с приложен към него сигнал, относно „…засипване с пръст на пространството над водопроводите….“, в имот, намиращ се в местност „Кадишева нива“, гр. Русе. За предприетите действия до момента от отдел СК са надлежно уведомени РДНСК – Русе и „Водоснабдяване и канализация“ ООД – Русе.

*Въпрос:***5. *Кога ще бъдат премахнати депонираната земна маса и строителни отпадъци, които застрашават целостта на колектора и самите магистрални водопроводи за питейна вода от Сливо поле до гр. Русе*?**

От служители на отдел СК при Община Русе е съставен Констативен акт №НС-44 от 11.12.2023 г. строеж категория VI (шеста): „Насип“, находящ се в ПИ с идентификатори 63427.6.208, 63427.6.217 и 63427.6.216 по КККР на гр. Русе, намиращи се в местност „Кадишева нива“, гр. Русе.

Във връзка с горното, от Кмета на Община Русе е издадена за Заповед №РД-01-388 от 21.02.2024 г. за премахване на незаконен строеж категория VI (шеста): „Насип“, находящ се в ПИ с идентификатори 63427.6.208, 63427.6.217 и 63427.6.216 по КККР на гр. Русе, намиращи се в местност „Кадишева нива“, гр. Русе.

Към момента визираната Заповед е в процес на връчване на заинтересованите страни – собствениците на визираните имоти.

Същата може да бъде оспорена пред Административен съд - Русе чрез Община Русе в 14 (четиринадесет)-дневен срок от получаването ѝ.

От влизането в сила Заповедта подлежи на доброволно изпълнение, като при неизпълнение ще се пристъпи към принудително изпълнение.

**С уважение,**

**ЕНЧО ЕНЧЕВ**

*За Кмет на Община Русе*

*Съгласно Заповед № РД-01-434/26.02.2024 г.*